



**Αθήνα, 19/05/2025**

**Προς το Προεδρείο της Βουλής των Ελλήνων**

**ΑΝΑΦΟΡΑ**

**Προς τους κ.κ. Υπουργούς**

1. **Εθνικής Οικονομίας και Οικονομικών**
2. **Περιβάλλοντος και Ενέργειας**

**Θέμα: «Διασφάλιση της πρόθεσης στήριξης των σεισμοπλήκτων κατοίκων του Δήμου Μινώα Πεδιάδας στο πλαίσιο του προγράμματος “*Εξοικονομώ 2025*”.»**

Ο **Βουλευτής ν. Ηρακλείου ΣΥ.ΡΙΖ.Α - Προοδευτική Συμμαχία Μαμουλάκης Χαράλαμπος (Χάρης),** καταθέτει προς τους κ.κ. **Υπουργούς Εθνικής Οικονομίας και Οικονομικών και Περιβάλλοντος και Ενέργειας** ωςαναφορά, την από 15 Μαϊου 2025 και με αρ. πρωτ. 100, επιστολή του Συλλόγου Σεισμοπλήκτων Δήμου Μινώα Πεδιάδας «Η Ελπίδα» , με την οποία εκφράζονται οι σοβαρές του ανησυχίες αναφορικά με την πιθανότητα μη ένταξης τελικώς στο πρόγραμμα «Εξοικονομώ 2025», δικαιούχων από την ευρύτερη περιοχή λόγω ανεπάρκειας κονδυλίων. Δεδομένης της επίσημης αναφοράς κατά τη δημόσια πρόσκληση του προγράμματος, στην κατά προτεραιότητα στήριξη των σεισμοπλήκτων της περιοχής, ζητείται από τον Σύλλογο, να διασφαλιστεί η ένταξη στο «Εξοικονομώ 2025» του συνόλου των αιτήσεων σεισμοπλήκτων που τυχόν υποβληθούν.

**Επισυνάπτεται η επιστολή**

**Παρακαλούμε για την απάντηση και τις δικές σας ενέργειες.**

**Αθήνα, 19/05/2025**

**Ο καταθέτων Βουλευτής**

**Μαμουλάκης Χάρης**

|  |  |
| --- | --- |
| **elpida logotype full**  e-mail : seismopliktoi.minoa@gmail.com | Αρκαλοχώρι 15/ 05 /2025  Αρ. Πρ.: 100  Προς :  1. Υπουργό Εθνικής Οικονομίας & Οικονομικών  κ. Κ. Πιερρακάκη  2. Υπουργό Περιβάλλοντος & Ενέργειας  κ.Στ.Παπασταύρου  3.Υφυπουργό Περιβάλλοντος & Ενέργειας  κ.Ν. Τσιάφο |

Θέμα: Διασφάλιση της πρόθεσης στήριξης των σεισμοπλήκτων κατοίκων του Δήμου Μινώα Πεδιάδας στο πλαίσιο του προγράμματος «*Εξοικονομώ 2025*»

Αξιότιμοι κύριοι,

Ο Σύλλογος Σεισμοπλήκτων Δήμου Μινώα Πεδιάδας «*Η Ελπίδα*» παρακολουθεί με ιδιαίτερο ενδιαφέρον την πορεία της αξιολόγησης των αιτήσεων στο πλαίσιο του προγράμματος «*Εξοικονομώ 2025*».

Με δεδομένη την επίσημη αναφορά στην πρόσκληση του προγράμματος ότι θα υπάρξει προτεραιότητα και στήριξη των σεισμοπλήκτων κατοίκων του Αρκαλοχωρίου αλλά και της ευρύτερης περιοχής επιθυμούμε να επισημάνουμε εγκαίρως την ανάγκη να διασφαλιστεί στην πράξη αυτή η πρόθεση.

Ωστόσο πληροφορούμαστε ότι ο προϋπολογισμός του προγράμματος φαίνεται να μην επαρκεί. Επιπλέον δε τα κριτήρια ένταξης αποδείχτηκαν προβληματικά και δεν ανταποκρίνονται στις πραγματικές ανάγκες της σεισμόπληκτης περιοχής μας. Έτσι κινδυνεύουμε να φτάσουμε στο παράδοξο, πρόσκληση που σχεδιάστηκε με έμφαση τους σεισμόπληκτους του Αρκαλοχωρίου **να μην καταφέρει να εντάξει τελικά ούτε έναν δικαιούχο από την περιοχή μα**ς.

Ζητούμε να διασφαλιστεί ότι κάθε αίτηση σεισμοπαθούς θα ενταχθεί, όπως ορίζει η λογική αλλά και το πνεύμα της πρόσκλησης.

Σας καλούμε να διασφαλίσετε ότι η πολιτεία θα τιρήσει την δέσμευση προς τους πληγέντες κατοίκους του Αρκαλοχωρίου και του Δήμου Μινώα Πεδιάδας.

Παραμένουμε στη διάθεσή σας για διάλογο και συνεργασία ώστε να μην αδικηθεί η πλέον δοκιμαζόμενη περιοχή της Κρήτης.

Παρακαλούμε για τις ενέργειές σας.